
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	9 martie 2009

	Nr.
	27/79


R A P O R T

asupra propunerii legislative privind modificarea şi completarea Legii nr.116/2002 privind prevenirea şi combaterea marginalizării sociale
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 43 din 9 februarie 2009, cu dezbaterea pe fond în procedură obişnuită a propunerii legislative privind modificarea şi completarea Legii nr.116/2002 privind prevenirea şi combaterea marginalizării sociale.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.610/21.05.2008)

· avizul negativ al Comisiei juridice, de disciplină şi imunităţi (nr.31/133/25.02.2009)

· avizul negativ al Comisiei pentru învăţământ, ştiinţă, tineret şi sport (nr.29/36/02.03.2009)

· punctul de vedere negativ al Guvernului (nr.2285/19.09.2008).

Propunerea legislativă are ca obiect de reglementare modificarea art.20 alin.(1) şi (2) din Legea nr.116/2002 privind prevenirea şi combaterea marginalizării sociale, cu modificările şi completările ulterioare, în sensul includerii programelor de recuperare şcolară şi a programelor de tipul “Şansa a doua”, pe lângă programele teritoriale pentru alfabetizarea adulţilor finanţate de bugetele locale.
Comisia propune Plenului Camerei Deputaţilor respingerea iniţiativei legislative întrucât, în Legea nr.116/2002 privind prevenirea şi combaterea marginalizării sociale, la art.20 se specifică faptul că Ministerul Educaţiei, Cercetării şi Inovării elaborează programe teritoriale de alfabetizare pentru adulţi, iar prin Ordinul nr.2268/2007 al ministrului educaţiei, cercetării şi tineretului, se prevede că desfăşurarea programului “A doua şansă” pentru învăţământul primar are ca scop sprijinirea copiilor/tinerilor/adulţilor pentru recuperarea învăţământului primar, fiind deschis tuturor celor care nu au finalizat acest nivel de studii.
Totodată, precizăm că în anul şcolar 2005-2006 programul “A doua şansă” a fost experimentat şi, ca urmare a rezultatelor pozitive evidenţiate, s-a decis generalizarea acestuia începând cu anul şcolar următor.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 3 martie 2009 a participat, în conformitate cu prevederile art.55 din Regulamentul Camerei Deputaţilor, d-na Simona Bordeianu, director în cadrul Ministerului Muncii, Familiei şi Protecţiei Sociale.
La lucrările comisiei au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 2 februarie 2009.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Victor Paul Dobre



Kerekes Karoly

Şef serviciu, 

Consilier Elena MESAROŞ






Întocmit,

Expert Adriana Emilia BREAZU

